Folketing
2011-02-08

Nu ved jeg ikke, hvordan det, der her bliver refereret, er blevet formuleret, men jeg kan da i hvert fald sige, at vi ikke mener, at efterlønsmodtagerne skal udpeges til at betale for de økonomiske problemer, der er i samfundet. Når man tænker på, hvordan pengene er blevet soldet op af den her regering med de skattelettelser, som jeg nævnte før, og som er givet til højtlønnede og meget velstillede mennesker, er det jo helt urimeligt, at man så skulle udpege efterlønsmodtagerne til at være dem, der skal betale for de problemer, der er i samfundet. Det vil være dybt uretfærdigt og menneskeligt helt urimeligt, fordi de pågældende, som så ikke længere kan få efterløn, i mange tilfælde, som jeg har nævnt tidligere her under debatten i dag, til sidst vil havne på en kontanthjælp på 0,00 kr., fordi de så bliver arbejdsløse og kun kan få dagpenge i 2 år efter det system, som den her regering har indført. Det hedder altså så kontanthjælp for dem og i mange tilfælde ingenting, fordi de har en ægtefælle, der har en indtægt.